text: Fans vilde med Johnny Madsen-butik
  26 september 2015 kl. 13.40
  En hel butik, der udelukkende sælger Johnny Madsens seneste plade - det er noget, som fansene kan lide.
  Den første kunde stod klar foran butikken 20 minutter før åbningstid. Han var kommet hele vejen fra Sjælland til Esbjerg for at være med til åbningen af Johnny Madsens nye butik lørdag.
  Åbningen var generelt velbesøgt, og flere måtte stå udenfor og vente på at komme ind.
  - Det er ligesom juleaften. Her kan jeg trykke Johnny Madsen i hånden i stedet for bare at se ham på afstand på en scene, siger Torben Lykke Keldsen, der var blandt de første fans til at købe den nye plade.
  Butikken er blevet til, fordi Johnny Madsen mistede sin aftale med Stereo Studio, da kæden for nylig lukkede sine butikker i Jylland og Fyn. Det fik Johnny Madsen til at tage sagen i egen hånd og åbne en butik, hvor man udelukkende kan købe hans nyeste album - og kun i en uge.
  - Vi gør det selvfølgelig for at promovere pladen, men også for at vise, at det godt kan lade sig gøre at sælge rigtige cd'er nu om dage, siger Johnny Madsen til TV SYD.
  